31997D0129
L 050/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 януари 1997 година
за установяване на идентификационна система за опаковъчните материали съгласно Директива 94/62/ЕО на Европейския парламент и на Съвета относно опаковките и отпадъците от опаковки
(текст от значение за ЕИП)
(97/129/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки (1), и по-специално член 8, параграф 2 от нея,
като има предвид, че на първоначален етап идентификационната система следва да бъде доброволна, но да е обект на преразглеждане, за да се установи, дали на следващ етап да се въведе като задължителна;
като има предвид, че идентификационната система периодично ще се преразглежда и при необходимост ще се преработва в съответствие с процедурата, предвидена в член 21 от Директива 94/62/ЕО;
като има предвид, че предвидените мерки в настоящото решение са в съответствие със становището на създадения съгласно член 21 от Директива 94/62/ЕО комитет,
ПРИЕ НАСТОЯЩОТО РЕШЕНИЕ:
Член 1
Настоящото решение, което обхваща всички опаковки, които са предмет на Директива 94/62/ЕО, има за цел да установи номерирането и абревиатурата, на които идентификационната система се основава, като указва естеството на използвания/те опаковъчен/ни материал/и и определя кои материали са обект на идентификационната система.
Член 2
За целите на настоящото решение:
-
се прилагат същите определения съгласно член 3 от Директива 94/62/ЕО, където е уместно,
-
„композитен“: означава опаковка направена от различни материали, които не могат да бъдат разделени ръчно и нито един от тях не надвишава определен тегловен процент, който е определен в съответствие с процедурата, предвидена в член 21 от Директива 94/62/ЕО. Установяването на възможни изключения за някои материали може да бъде определено по същата процедура.
Член 3
Номерирането и абревиатурите на идентификационната система са установени в приложенията.
Тяхната употреба трябва да бъде доброволна за материалите от пластмаса посочени в приложение I, материалите от хартия и картон, посочени в приложение II, за металите, посочени в приложение III, дървените материали, посочени в приложение IV, текстилните материали, посочени в приложение V, стъклените материали, посочени в приложение VI и композитните материали, посочени в приложение VII.
Решение идентификационната система да се въведе като задължителна за който и да е материал или материали може да се приеме в съответствие с процедурата, предвидена в член 21 от Директива 94/62/ЕО.
Член 4
Адресати на настоящото решение са държавите-членки.
Съставено в Брюксел на 28 януари 1997 година.